På Skovsgaard Tranum Skole i Brovst ringer klokken, og gangene fyldes af elever på vej til frikvarter. Snakken går, der grines og telefoner kommer frem fra lommerne. Fra 15. december bliver der dog stille på gangene. Her lukker skolen, og eleverne sendes hjem. En af eleverne, der kan se frem til onlineundervisning op til juleferien, er Alexander Rolighed Bruun. -	Jeg synes ikke, det er så slemt. Jeg har det hyggeligt derhjemme, og der er ikke så meget larm, siger han. Det er hans klassekammerat i 9.B Cecilie Kjærulf enig i. -	Det er fint. Jeg kan bedre koncentrere mig derhjemme, stemmer hun i. Hurtig omstilling Det kræver omstilling at overgå til onlineundervisning, men både elever og lærere har prøvet det før. -	Man skal tænke hurtigt, fordi det allerede er i næste uge. Vi går efter at lave den bedste undervisning for alle elever, så der skal omstilles, siger klasselærer Annemette Mark Iversen Larsen. Den betragtning er skoleleder Kim Haaning Pedersen enig i, og han tilføjer, at de har erfaringer fra sidste nedlukning, så de ved, hvad der fungerer, og hvad der ikke gør. Både Alexander Rolighed Bruun og Cecilie Kjærulf havde håbet på tidlig juleferie, men kan altså se frem til onlineundervisning fra onsdag 15. december indtil fredag 17. december.

Opsummering:
Folkeskolelever hjemsendes den 15. december til onlineundervisning. Sådan lød meldingen fra statsminister Mette Frederiksen onsdag.